कलाकार रंञ्जुक कमी शूल जका चुभैत रहतःश्रद्धाञ्जली - मैथिली जिन्दाबाद । मैथिली जिन्दाबाद\nकलाकार रंञ्जुक कमी शूल जका चुभैत रहतःश्रद्धाञ्जली\nMay 3, 2017 । : Article,Culture,Heritage,Nepal,News । प्रेषणकर्ताः Manish Karn\nकलाकार रंञ्जुक कमी शूल जॅका चुभैत रहतःश्रद्दाञ्जली\nजयन्त ठाकुर,जनकपुरधाम।२मई २०१७.मैथिली जिन्दावाद !!\nमिथिलाबासीक मनमस्तिष्कसँ वि.सं. २०६९ साल बैशाख १८ गतेके ओ दिन कहिओ हटि नहि सकैत अछि । कारण ई जे ओहि दिन मिथिलाक राजधानी जनकपुरधाममे हृदय विदारक स्थिति देखबा लेल मिथिलाबासी बाध्य भेल छल जेकर टिस अखनोधरि शूल सन गरैत बुझाइत अछि । ओ उएह शोकाएल दिन अछि जाहि दिन मिथिलावासी रञ्जु झा सहित पाँच गोट मैथिल अभियानी योद्धाके गमओने छल ।\nमिथिला नाट्यकला परिषद्क हास्य कलाकार रामनारायण ठाकुर कहैत छथि जे ई टिस हमरासभक हृदयसँ कहिओ नहि हटत कारण जे रञ्जु आब हमरासभक बीच नहि रहलीह । रञ्जुक जन्म एकटा सामान्य परिवारमे बि.सं. २०३४ सालमे भेल छल । एकटा सामान्य परिवारमे जनमलाक बादो भीतरके प्रतिभाके बेसीसँ बेसी कोना प्रयोग क आमजनके हृदयमे अपन स्थान बना सकबत कर प्रयत्न सदति करैत रहलीह तकरहि परिणति अछि जे बहुत कम समयमे अभिनयक माध्यमसँ मैथिल जनके हृदयमे अमिट छाप बनाबएमे सफल रहलीह ।\nबच्चेसँ अपन लक्ष्यप्रति सजग रञ्जु समयक सूईके संग धिरे धिरे ओ यौवन अवस्थामे पहुँच गेलीह । ताधरि रञ्जु किछु खास नहि करए सकल छलीह । मुदा नियति कि कि खेल खेलबैत अछि ककरो बुझएमे नहि अबैत अछि । हुनक विवाह भऽ गेल । परिवारक बोझ हुनका माथपर पडए लगलन्हि ओहिपरसँ दू दूटा सन्तानक लालन पालनक अभिभारा सेहो रहन्हि । रञ्जु अपन दुनू सन्तानक भविश्य प्रति बहुत बेसी चिन्तित रहैत छलीह । मुदा घरक आर्थिक तंगीक कारण किछु करए नहि पाबि रहल छलीह । इएह क्रममे रञ्जु अपना भितर नुकाएल गायकी आ लेखन क्षमताके उजागर करएके प्रयास कएलीह ।\nओ अपन पतीक संग वि.सं २०५६ सालमे मिथिला नाट्य कला परिषदक परिसरमे गेलीह अपन गायकीक उडानके पाँखि प्रदान करबाक लेल । मुदा मिनापक बरिष्ठ कलाकार सुनिल मिश्र हुनक लेखनी आ गायकीसँ प्रभावित नहि भेलथि । तथापि मिनापके महिला कलाकारक खोजी छल । मिश्र वएह लोभसँ रञ्जुके मिनापमे स्थान देबएके सोच बनौलथि । रञ्जु गायिका बनबाक सोचसँ निरन्तर मिनापमे आबए जाए लगलीह । एवमप्रकारे हुनक भेट नाटककार महेन्द्र मलंगियासँ भेल ।\nमलंगिया सर कहलथि रञ्जु अहाँ गायकी कहिआ सिखब कहिआ नहि, ताबे अहाँ अभिनयमे सेहो किए नहि लागि जाइत छी । मलंगिया सरक बात रञ्जु काटए नहि सकलथि । ओ उएह बर्ष काठक लोक नामक नाटकमे पहिल बेर अभिनय कएलीह मुदा हुनक अभिनयसँ किओ प्रभावित नहि भेलथि । जखन दोसर बेर गाम नहि सुतैया नामक नाटकमे अपन अभिनयक क्षमतामे उर्जा झोकलथि तऽ केहन केहन महारथिसभके दाँत तर आँगुर काटए बाध्य कऽ देलथि ।\nरञ्जु ओ खाली मुह देखै छै, गाम नई सुतैया, ओरिजिनल काम, छुतहा घैल, पुस जाढ कि माघ जाढ, विर्जु विल्टु आ बाबु, प्रेत चाहे असौच सहितक नाटकमे अपन अभिनय प्रतिभाक कौशल देखौलथि । नेपाल प्रज्ञा प्रतिष्ठानसँ २०५७ सालमे उत्कृष्ट कलाकारक पुरस्कार पौने रञ्जु दीपक रौनियारद्वारा निर्दे्शित टेलि फिल्म चौकैठ आ पूजा, आमा-२, सृष्टि, कालाजारमे सेहो अपन सशक्त अभिनय प्रस्तुत कएने छलीह । तहिना रञ्जु बीबीसी नेपाली सेवाक रेडियो नाटक कथा मीठो सारङ्गीकोमे सेहो अपन आवाज देने छलीह ।\n२०६९ साल अबैत अबैत रञ्जु मिथिलाक एकटा हस्ती बनि गेल छलीह । सम्पूर्ण मैथिल नारीक नेतृत्व करबाक क्षमता हुनकामे चलि आएल छल । वएह अनुरुप मिथिला राज्य संघर्ष समितिद्वारा मिथिला राज्यक माँग सहित कएल जा रहल आन्दोलनमे महिला मात्रे नहि कि पुरुषवर्गक कलाकारसभके सेहो प्रेरित करैत छलीह । मुदा ई ककरा बुझल छल जे मिथिला मैथिलीक लेल लडएबाली रञ्जुक लेल ओ अन्तिम लडाई छल । ओ मिथिलाक लेल जानक उत्सर्ग कएलीह । तएँ तऽ मिनापक तत्कालिन अध्यक्ष सुनिल मल्लिक हुनका योद्धाक संज्ञा देने छथि।
